晚歸聞李殿丞訪別言己屢來不遇
作者：梅堯臣
朝代：宋

paragraphs: 蕭條一陋巷，頻日見馬蹄。
歸來稚子告，有客云將暌。
始知君其南，復歎我向西。
豈不懷念慕，吾親書新齎。
曰吾五男子，愛惜無不齊。
所要立門戶，安用同犬雞。
齪齪守此客，馴馴戀此棲。
二季留左右，足以共挈携。
身許遠就祿，幸又奉阿㜷。
今年還都下，路喪子與妻。
囊罄厭外役，進退類藩羝。
終當改江邑，儻得致音題。